Bugár, Béla, podpredseda NR SR (2019-05-09):
Takže pristúpime k hlasovaniam ohľadne jednotlivých podaných procedurálnych návrhov. Prvá návrh podala pani poslankyňa Remišová, kde navrhuje zaradiť do programu rokovania nový bod, v rámci ktorého Národná rada prerokuje problematiku ochranky poslanca Fica. Prezentujme sa a hlasujme. (Hlasovanie.) Prítomných 137 poslancov, za 61, proti 66, zdržalo sa 10 poslancov. Návrh nebol schválený. Ďalší návrh podala pani poslankyňa Remišová, žiada stiahnuť bod 55 (tlač 1468), ktorý sa týka zavádzania povinných škôlok pre všetky deti. Nech sa páči, prezentujme sa a hlasujme. (Hlasovanie.) Prítomných 138, za 53, proti 36, zdržalo sa 48 poslancov, 1 nehlasoval. (Pozn. red.: Návrh nebol schválený.) Tretí návrh, pani poslankyňa v treťom návrhu navrhla, teda žiada, áno, žiada stiahnuť z programu bod 6 (tlač 1437). Nech sa páči, prezentujme sa a hlasujme. (Hlasovanie.) Prítomných 136, za 49, proti 60, zdržalo sa 27 poslancov. Návrh nebol prijatý. Ako štvrtý vystúpil pán poslanec Matovič a navrhuje zaradiť bod, na základe ktorého sa prerokuje a odvolá potom člen osobitného kontrolného výboru pán podpredseda Glváč. Nech sa páči, prezentujme sa a hlasujme. (Hlasovanie.) Prítomných 134 poslancov, za 59, proti 64, zdržalo sa 9 poslancov, 2 nehlasovali. Návrh nebol schválený. Piaty návrh je od pána poslanca Marosza. Žiada v ňom zaradiť správu ministra dopravy Árpáda Érseka o postupe prác na najdôležitejších cestných stavbách na Slovensku a takisto aj informáciu o ukončení tunela Višňové. Prezentujme sa a hlasujme. (Hlasovanie.) Prítomných 139, za 66, proti 15, zdržalo sa 58 poslancov. Návrh nebol schválený. Šiesty návrh je od pani poslankyne Šebovej. Žiada zlúčiť rozpravu k bodom 92, 94. Pýtam sa, či je všeobecný súhlas. (Súhlasná reakcia pléna.) Ďakujem pekne. Teraz budeme hlasovať o procedurálnom návrhu pána poslanca Dostála, v ktorom žiada, aby sme návrh na voľbu kandidátov sudcov Ústavného súdu vykonali 14. 5., myslím, že o 10. (Reakcia z pléna.) O 14.? O 14. hodine. Nech sa páči, prezentujme sa a hlasujme. (Hlasovanie.) Prítomných 138, za 63, proti 47, zdržalo sa 28 poslancov. Návrh nebol schválený. Pán poslanec Zelník žiada, aby body 11 a 12, týkajúce sa ministerky zdravotníctva pani Kalavskej, a takisto ako ďalší bod voľba členov Dozornej rady Úradu pre dohľad nad zdravotnou starostlivosťou boli termínované na pondelok 13. mája o 10. hodine. Prezentujme sa a hlasujme. (Hlasovanie.) Prítomných 139, za 135, proti 1, 2 sa zdržali, 1 nehlasoval. Návrh bol schválený. Pán poslanec Heger žiada, aby sme na rokovanie zaradili bezpečnostnú a obrannú stratégiu. Nech sa páči, prezentujme sa a hlasujme. (Hlasovanie.) Prítomných 138, za 54, proti 39, zdržalo sa 44 poslancov, 1 nehlasoval. Návrh nebol schválený. Posledný návrh je od pána poslanca Budaja, ktorý žiada, aby na 45. schôdzi Národnej rady hlasovanie bolo vždy po skončení každého prerokovaného bodu. Prezentujme sa a hlasujme. (Hlasovanie.) Prítomných 136 poslancov, za 32, proti 60, zdržalo sa 42, 2 nehlasovali. Návrh nebol schválený. Teraz dávam hlasovať o programe schôdze ako celku. Prezentujme sa a hlasujme. (Hlasovanie.) Prítomných 137 poslancov, za 116, proti 12, 8 sa zdržali, 1 nehlasoval. Konštatujem, že sme schválili program 45. schôdze. Ešte pred ďalšími informáciami mi dovoľte, aby som privítal na balkóne Klub seniorov z Martina. Buďte vítaní v Národnej rade! (Potlesk.) Ešte pred procedurálnym návrhom vás si dovolím teda informovať o tom, že o prvom bode programu, ktorým je informácia mandátového a imunitného výboru, a o treťom bode, teda v zmenách v zložení výborov, budeme hlasovať ihneď. Podľa dohody dnes o piatej nehlasujeme. Takisto vás chcem informovať o tom, že pondelky, to znamená tak, ako na začiatku tohto roku sme sa dohodli, že pondelky vzhľadom na určité sviatky, napríklad tento týždeň budeme 13. a 20. mája, budeme rokovať, vždy začneme o 10.00 hodine. Dohoda je dokonca taká, že 13. mája sa hlasuje o 17.00 hod. vzhľadom na to, že možnože sa prerokuje len málo bodov, aby sme mali o čom hlasovať. V pondelok 20. mája sa nebude hlasovať preto, lebo na programe sú štyri správy, ktoré, ako sme boli zvyknutí, vždy teda dosť dlho prerokovávame. Takže toto je z grémia dohoda. A takisto je ešte dohoda, keby sme potrebovali, tak v piatok 24. mája ešte budeme rokovať. Fakticky mali by sme skončiť 24. mája o 11.00 hlasovaním. Čo sa neprerokuje, pokiaľ bude teda všeobecný súhlas, tak presunieme na ďalšiu schôdzu. Procedurálny návrh – pán poslanec Petrák.